Akine tkan uva axix toc,
atzun Nmane atzun akꞌnal tiꞌj.
Tcyakil tkꞌab uva toc wiꞌje ka mintiꞌ twitz,
cꞌelel ttxꞌemin;
ex tcyakilju tkꞌab uva at twitz,
cꞌelel tiꞌn ttzkijil tiꞌj tuꞌntzun toc mastl twitz.
Atzun cyeye ma tzꞌel baj ttzkijil cyiꞌje tuꞌnju yol ma txi nmaꞌne cyeye.
Che tencje wucꞌile ex akine cyucꞌile.
Ic tzaꞌn jun tkꞌab uva mlay tzꞌoc twitz tuꞌnx tib ka mya toc tiꞌj tkan uva;
icxtzun cyeye mlay tzꞌoc cywitze ka mintiꞌ ẍe cyaj tene wucꞌile.
Akine tkan uva,
atzun cyeye tkꞌab uva keye;
alcye ax toc wiꞌje ex toc kine tiꞌj,
atzunju nim twitz cꞌoquel.
Katzun cypaꞌn cyibe wiꞌje,
mintiꞌ cbantel cyuꞌne.
Alcye mintiꞌ ma cyaj ten wucꞌile,
cꞌelex xoꞌn ex ctzkijel ic tzaꞌn ke tkꞌab uva in tzaj cyiꞌn xjal ex nnoꞌcx cykꞌoꞌn tuj kꞌakꞌ tuꞌn cybaj tzꞌeꞌy.
Ka ma che cyaj tene wucꞌile,
ex ka ma cyaj ten nyole tuj cyanmiye,
cykaninxe tcyakil alcye cyajbile,
ex ctzajel kꞌoꞌn cyeye.
Tuꞌntzun jlu cjawil nimsaꞌn Nmane ka ma tzꞌoc nim cywitze,
ex cyjaꞌtzun tten tuꞌn cyoque te nxnakꞌtzbene.
Ic tzaꞌn te Nmane ma chin cꞌujlanjtze tuꞌn,
icxtzun cyeye ma che ncꞌujlaye.
Ax che tencje tuj ncꞌujlalile.
Ka ma che japun ke nmandamyente cyuꞌne,
cucx ctel ncꞌujlalile cyiꞌje;
ic tzaꞌn weye ma che japun ke tmandamyent Nmane wuꞌne ex cucx ma ten tcꞌujlalil wiꞌje.
Tcyakil jlu ma txi nmaꞌne cyeye tuꞌntzun cytzalaje junx wucꞌile ex tuꞌn cytzalaje nimxix.
Atzun nmandamyente jlu:
Tuꞌn cycꞌujlante cyibe cyxolxe,
ic tzaꞌn weye ma che ncꞌujlaye.
Ka at jun xjal ma txi tkꞌon tib tuꞌn tcyim tuꞌn cyclet ke tamiw,
mas maꞌ tcꞌujlalil,
mlay pon tcꞌujlalil juntl ic tzaꞌn jlu.
Akeye che oquele te wamiwoye ka ma cybinchaye aju cxel nmaꞌne cyeye.
Mlay tzꞌoc nkꞌoꞌntle cybiye majen,
porque aju majen mintiꞌ baꞌn tuꞌn aju in tbinchaꞌn tpatrón;
atzun cyeye ma tzꞌoc nkꞌoꞌne cybiye te wamiwoye,
porque tcyakilju o nbiye te Nmane,
o txi ntxꞌolbaꞌne cyeye.
Mya akeye e jaw scꞌonte weye;
nok oꞌcx akine ẍin jaw scꞌonte cyeye ex ma tzꞌoc nkꞌoꞌne cyoclene tuꞌn cyxiꞌye akꞌnal,
ex tuꞌn toc cywitze ex cucx tuꞌn tten cywitze ic tzaꞌn jun wiꞌ uva at nim twitz,
tuꞌntzun ttzaj tkꞌoꞌn Nmane cyeye tcyakilju cxel cykanine te,
tuꞌnju ocslal keye wiꞌje.
Atzun jlu cxel nmaꞌne cyeye:
Tuꞌn cycꞌujlante cyibe cyxolxe.